tartuNLP/wikipedia-smugri-20251201 huggingface dataset:
Pretty Noose

Pretty Noose on Soundgardenin vuonna 1996 julkaisema single ja kappale. Se on albumin "Down On the Upside" ensimmäinen raita. Kappaleen on säveltänyt ja sanoittanut Chris Cornell. Single sijoittui Yhdysvaltojen Rock -single listan sijalle 4, ja Suomessa se ylsi virallisen singlelistan sijalle 10.
"Pretty Noose" oli ehdolla Grammy-palkinnon saajaksi "Paras Hard Rock -esitys" -kategoriassa.
Buenos Airesin metro

Buenos Airesin metro on Argentiinan pääkaupungissa Buenos Airesissa toimiva metrojärjestelmä.
Buenos Airesin metron ensimmäinen asema avattiin vuonna 1913. Metro on Latinalaisen Amerikan, Eteläisen pallonpuoliskon ja espanjankielisten maiden vanhin. 
Buenos Airesin metroon, Subteen kuuluu kuusi linjaa. Metron yhteenlaskettu pituus on 53,9 kilometriä. Asemia on 86. Metrosta vastaa nykyisin Metrovías-yhtiö, joka syntyi 80-luvulla kun metro yhtiöitettiin.
Sofian metro

Sofian metro () on Bulgarian pääkaupungissa Sofiassa toimiva metrojärjestelmä. Sofian metro on Bulgarian vanhin ja ainoa metrojärjestelmä. Sitä suunniteltiin 1960-luvulta lähtien, mutta se avattiin vasta 1990-luvun loppupuolella, virallisesti 28. tammikuuta 1998.
Metrossa on tällä hetkellä neljä linjaa. Vuonna 2024 niiden varrella oli 47 asemaa ja linjojen yhteispituus oli 52 kilometriä.
Carol Yager

Carol Yager (1960–1994) on painavin koskaan elänyt nainen. Yhdysvaltalainen Yager painoi kuollessaan 34-vuotiaana vuonna 1994 noin 540 kilogrammaa (1 200 paunaa), mutta eräiden arvioiden mukaan hänen painonsa oli enimmillään jopa 727 kg (1 600 paunaa). Yagerin kertomuksen mukaan hän alkoi tietoisesti lihottaa itseään jo lapsena välttääkseen perhetuttavan seksuaalista häirintää.
Yager ei kyennyt seisomaan tai kävelemään, koska hänen lihaksensa eivät olleet riittävän vahvat kannattelemaan ruumiin painoa. Hän myös kärsi valtavan painonsa vuoksi "cellulitiksesta", eli hänen ihonsa repeili, koska se ei kestänyt valtavan massan aiheuttamaa painetta. Yager joutui sairaalaan vuonna 1993, missä hänet määrättiin tiukalle dieetille. Yager onnistuikin pudottamaan painoaan lyhyessä ajassa 230 kg. Pudotetusta painosta suurin osa oli kuitenkin nestettä, joten hänen painonsa palasi ennalleen pian sairaalasta poispääsyn jälkeen.
Harri Törmänen

Harri Törmänen (s. 1970) on kaarinalainen baarimestari, joka on Suomen ja maailmanmestari drinkkien kehittämisessä. Törmänen on toiminut turkulaisen Ravintola Zanzibarin toimitusjohtajana.
Mestaruudet.
Vuonna 2005 Törmänen voitti Suomen mestaruuden baarijuomien luomisessa Sweet Suction -reseptillään, jossa maut vaihtelevat mansikasta vatukkaan ja kookoksesta mustikkaan. Saman vuoden syksyllä hän voitti MM-kisoissa samalla drinkkireseptillä pronssia. Vuonna 2006 Törmänen uusi Suomen mestaruuden longdrinkillään Stop-Ready-Go. Kyseinen drinkki menestyi myös vuoden 2006 MM-kilpailuissa Kreikassa. Törmänen toi Suomeen jälleen pronssia. Vuonna 2006 Suomi toi kotiin Kreikasta myös joukkuekilpailun palkinnon. Jan Lindgren ja Harri Törmänen olivat edellisenä neljänä vuonna (2002–2006) keränneet MM-kisoissa pisteitä niin paljon, että Suomi voitti joukkuekilpailun ylivoimaisesti. Törmänen menestyi myös Suomen Finlandia cupissa ja edusti Suomea kansainvälisessä finaalissa tammikuussa 2007 Levillä.
Objektiivisuus

Objektiivisuus tarkoittaa asenteesta riippumatonta, puolueetonta, tasapuolista, yleispätevää näkemystä. Objektiivisuus on eräs tieteen tunnusmerkki. Ajatus objektiivisuudesta voi nojata siihen, että on olemassa yksi, ihmisten henkilökohtaisista näkemyksistä riippumaton todellisuus, mutta tämä ei ole välttämätöntä. Objektiivisuuteen riittää myös, että jokainen tutkija voi päätyä samaan lopputulokseen tiedeyhteisössä hyväksytyillä metodeilla (objektiivisuus intersubjektiivisuutena). Tieteellisissä teorioissa subjektiiviset tekijät on pyritty poistamaan luomalla yhtenäinen mittaus- ja analyysijärjestelmä. Tutkijoiden välisten näkemyserojen vähentyminen merkitsee tässä mielessä sitä, että ollaan lähempänä totuutta. 
Objektiivisuusperiaatteen tavoitteena on varmistaa se, että tutkija ei vaikuta tutkimuksen kohteeseen, vaan lopputulos perustuu ”tutkijan ja tutkittavan aitoon vuorovaikutukseen”. Tämä varmistetaan sillä, että:
Tieteenfilosofi Thomas Kuhnin mukaan objektiivisuus tieteessä riippuu tiedeyhteisössä vallitsevasta paradigmasta, joka säätelee metodologiaa, esittelee legitiimit tutkimusongelmat ja kertoo tieteellisessä teoriassaan millainen tutkittava todellisuus on. Paradigman vaihtuessa tutkittava todellisuus eli maailmakin muuttuu. Kuhnin mukaan tieteessä ei voida tavoittaa ihmisestä riippumatonta todellisuutta, koska havainnot ovat aina teoriasidonnaisia.
Kuntopiiri

Kuntopiiri on harjoittelu- ja kuntoilumenetelmä, jossa pyritään lähinnä oman kehon painoa tai vastusta hyväksi käyttäen parantamaan fyysistä suorituskykyä. 
Kuntopiiriin kuuluu vatsan, selän, käsivarsien ja jalkojen lihasten suorituskykyä kehittäviä liikkeitä. Kuntopiiri suoritetaan siten, että perättäiset liikesarjat tehdään eri lihasryhmille ja liikesarjojen välillä pidetään palauttava tauko. Usein harjoitukset tehdään ryhmissä, jolloin syntyy sosiaalinen paine jatkaa suoritusta tyypillisesti 30-60 minuutin ajan.
Kuntopiiriä käytetään myös kuntoutumismenetelmänä onnettomuuden tai sairauden jälkeen.
Trinidad (Kuuba)

Trinidad on kaupunki Kuubassa Sancti Spíritusin provinssissa. Yhdessä läheisen Los Ingenioksen laakson kanssa se valittiin UNESCOn maailmanperintökohteeksi.
Diego Velázquez de Cuéllar perusti Trinidadin vuonna 1514 nimellä Villa De la Santísima Trinidad ("Pyhän kolminaisuuden kaupunki"). Se on yksi Karibian parhaiten säilyneitä kaupunkeja ajalta, jolloin sokerintuotanto muodosti alueen keskeisimmän elinkeinon. Nykyään alueen pääteollisuus on tupakanjalostus.
Trinidadin kaupungin vanhat osat ovat matkailuarvonsa ansiosta hyvin säilyneet. Kuitenkin jotkut osat kaupungista ovat päässeet pahasti rappeutumaan. Yksi merkittävimmistä nähtävyyksistä on "Plaza Mayor", joka on säilyttänyt siirtomaa-ajan asunsa. Kaikki tärkeimmät museot sijaitsevat Plaza Mayorin vieressä.
Kaupungin ulkopuolella sijaitsee Ancónin niemimaa pitkine hiekkarantoineen (Playa Ancón) ja useine lomahotelleineen. Ancón oli ensimmäisiä lomakohteita, joita alettiin kehittää Kuuban vuoden 1959 vallankumouksen jälkeen.
Enrique Iglesias (albumi)

Enrique Iglesias on espanjalaissyntyisen laulajan, Enrique Iglesiaksen ensimmäinen, hänen omaa nimeään kantava albumi. Espanjaksi laulettu albumi julkaistiin vuonna 1995. Levy toi Iglesiakselle parhaan latinoartistin Grammy-palkinnon.
Balladeista koostuneelta albumilta muutama kappale nousi suureksi hitiksi, näiden joukossa muun muassa "Si Tú Te Vas" ja "Experiencia Religiosa", jotka olivat levyn ensimmäiset singlet. Singlenä julkaistiin myös "Por Amarte", joka oli tunnuskappaleena espanjalaisessa Marisol-televisiosarjassa sekä "No Llores Por Mi" ja "Trapecista". Jo ensimmäisellä viikolla julkaisun jälkeen albumia myytiin noin puoli miljoonaa kappaletta. Yhteensä levyn maailmanlaajuinen myynti oli noin seitsemän miljoonaa kappaletta. Albumi myi platinaa Yhdysvalloissa.
Albumista tehtiin myös italian- ja portugalinkieliset versiot (Version en Italiano ja Canta em Portuguese), joissa suurin osa kappaleista oli kyseisille kielille käännettyinä.
Gabriel Paletta

Gabriel Alejandro Paletta (s. 15. helmikuuta 1986 Buenos Aires, Argentiina) on italialainen jalkapalloilija, joka on pelannut Argentiinan ja Italian lisäksi lyhyen aikaa Englannissa ja Kiinassa. Hän on pelipaikaltaan puolustaja.
190-senttinen Paletta aloitti ammattilaisuransa vuonna 2004 synnyinmaansa pääsarjassa Club Atlético Banfieldin joukkueessa. Vuonna 2005 hänet valittiin mukaan Argentiinan alle 20-vuotiaiden MM-joukkueeseen; Alankomaissa pidetyissä kisoissa Argentiina voitti maailmanmestaruuden. Englantilaisseura Liverpool ilmoitti 4. heinäkuuta 2006 hankkineensa nuoren lupauksen joukkueeseensa. Debyyttinsä Liverpoolissa Paletta teki ystävyysottelussa Wrexhamia vastaan. Vuonna 2007 Paletta siirtyi argentiinalaiseen Boca Juniorsiin. Vuonna 2010 hän siirtyi Serie A:ssa pelaavaan Parmaan. Hän pelasi Serie A:ssa Parman, Milanin ja Atalantan joukkueissa yhteensä 191 ottelua ja teki niissä kahdeksan maalia.
Paletta voitti Argentiinan alle 20-vuotiaiden maajoukkueessa nuorten maailmanmestaruuden 2005. Hän kuului Italian A-maajoukkueeseen MM-kilpailuissa 2014 ja pelasi turnauksessa ensimmäisen alkulohko-ottelun Englantia vastaan kokonaan mutta jäi voitosta huolimatta vaihtopenkille seuraavissa otteluissa, jotka Italia hävisi.
Vaiheongelma

Vaiheongelma on röntgenkristallografiassa kohdattava ongelma, joka vaikeuttaa makromolekyylien rakenteiden selvittämistä. Ongelma johtuu siitä, että röntgenkristallografisessa tutkimuksessa kyetään mittaamaan vain röntgensäteilyn voimakkuus. Siksi säteilyyn liittyvän aallon vaiheinformaatio menetetään.
Yleistä.
Röntgenkristallografia on menetelmä, jota käytetään mm. proteiinien rakenteen selvittämiseen. Proteiinikidettä pommitetaan röntgensäteillä, joka saa proteiinin elektronit lähettämään röntgensäteilyä puolestaan eteenpäin. Säteily napataan röntgenfilmille, johon muodostuneen kuvan perusteella proteiinin atomitasoinen kolmiulotteinen rakenne pyritään ratkaisemaan matemaattisin keinoin. Matemaattiset keinot (Fourier'n sarja) vaativat kuitenkin, että röntgensäteistä tiedetään aallonpituus, aallonkorkeus eli amplitudi ja vaihe. Aallonpituus on sama kuin lähteneen röntgensäteen aallonpituus, joka on tarkkaan tiedossa. Amplitudi taas saadaan röntgenfilmille muodostuneiden täplien tummuudesta, intensiteetistä, sillä intensiteetti on amplitudin neliö. Vaiheesta ei kuitenkaan saada mitään informaatiota, vaan tieto röntgensäteiden vaiheesta katoaa mittauksen aikana. 
Vaiheiden puuttuminen aiheuttaa vaiheongelman. Aaltojen vaiheita nimitetään englanniksi sanalla phase, ja vaiheongelma on englanniksi phase problem - siitä suomennos. 
Vaiheongelman ratkaisut.
Vaiheongelma voidaan yrittää kiertää. Hyvin yksinkertaisten rakenteiden kohdalla tutkijat voivat yrittää arvata vaiheita. Tai, mikäli jonkin samankaltaisen molekyylin rakenne on ratkaistu, voivat tutkijat käyttää sen vaiheita uuden rakenteen ratkaisemisessa.
Ison, tuntemattoman proteiinin vaiheiden selvittämiseen tarvitaan kuitenkin muita keinoja. Vaiheiden ratkaisemiseen voidaan käyttää raskasmetalleja. Tutkittavasta proteiinista kerätään röntgendataa ilman raskasmetalleja, sekä siten, että proteiiniin on upotettuna raskasmetalleja. Näin saatujen datojen eroista voidaan laskea vaihetiedot. Raskasmetalleihin perustuvista mittaustavoista on erilaisia versioita, jotka kulkevat mm. nimillä MAD, MIR ja SAD.
Vaihetiedot eivät kuitenkaan osu suoraan oikeaan. Sen vuoksi tutkittavalle rakenteelle on suoritettava hienosäätöä, ja vaiheet muuttuvat mallintamisen aikana. Vaiheiden paikkansapitävyyttä seurataan R-tekijän avulla
Kuulakärkikynä

Kuulakärkikynä eli kuivamustekynä on kynätyyppi, jonka toiminta perustuu mustepatruunan kärjessä olevaan pieneen kuulaan. Painettaessa kuulaa alustaa vasten säiliöstä vapautuu puolikiinteää mustetta.
Kun kuulakärkikynää ei käytetä, kärjen pallo sulkee mustesäiliön ja estää ilmaa kuivattamasta mustetta.
Kuulakärkikynän jälkeä ei saa pyyhittyä tavallisella pyyhekumilla, mutta erikoispyyhekumeilla jäljen saa pois. Kuulakärkikynissä on erivärisiä musteita. Yleisin musteen väri on tummansininen. Joihinkin uusiin kuulakärkikyniin on lisätty hajustetta, ja ne ovat niin sanottuja ”tuoksukyniä”. On olemassa myös kuulakärkikyniä, jonka jälki ei muutu paperilla suttuiseksi esimerkiksi käden huitaistessa kirjoitusjäljen yli.
Historia.
Amerikkalainen lakimies ja keksijä John J Loud pyrki kehittämään kynän, jolla olisi mahdollista kirjoittaa karkeille pinnoille, kuten puulle ja nahalle. Hän sai patentin kuulakärkiselle kynälle vuonna 1888. Tuolloin keksinnöllä ei vielä nähty arvoa ja patentti raukesi. 
Monet yrittivät parantaa keksintöä, mutta vasta unkarilainen toimittaja László Bíró ja hänen veljensä Győrgy onnistuivat saamaan oman versionsa tuotantoon asti. Győrgy, joka oli hammaslääkäri ja kemisti, kehitti Lászlón kynän edellyttämän nopeasti kuivuvan ja sitkaasti virtaavan musteen. László Bíró sai kynälle patentin vuonna 1938.
Toinen maailmansota kuitenkin sotki László Bírón suunnitelmat ja juutalaiset veljekset joutuivat pakenemaan Unkarista Argentiinaan. Siellä Bírón veljesten kynä pääsi markkinoille vuonna 1943. Veljesten "Birome"-nimellä myyty kynä kulutti vähemmän mustetta kuin täytekynät. Lisäksi sitä oli mahdollista käyttää lentokoneessa, toisin kuin täytekyniä, jotka ilmanpaineen vaihtelu sai vuotamaan. Sen vuoksi Britannian ilmavoimat tilasi Bírón kynää 30 000 kappaletta. Italiassa ja Yhdistyneessä kuningaskunnassa kuulakärkikynän nimenä on edelleen "biro".
Amerikkalainen liikemies Milton Reynolds valmisti Bírón kynästä oman versionsa, joka erosi alkuperäisestä sen verran, että se juuri sivuutti László Bírón patenttisuojan. Reynoldsin kynällä saattoi kirjoittaa kahden vuoden ajan ennen kuin se piti täyttää uudelleen. Se tuli kauppoihin 1945 ja saavutti heti valtavan suosion. Monet yhtiöt alkoivat valmistaa omia kuulakärkikyniään ja pian markkina saturoitui. 
Kuulakärkikynät kokivat mullistuksen italian-ranskalaisen teollisuusmiehen Michel Bichin toimesta. Bich ymmärsi, että siihen saakka kuulakärkikynät olivat olleet korkealuokkaisia tuotteita, ja kertakäyttöinen versio voisi olla paljon halvempi. Hän osti Bírón patentin, perusti yhtiön Société Bic ja ryhtyi toimeen. Kuusikulmainen ja läpinäkyvä "BiC Cristal" tuli markkinoille vuonna 1950. Muovin sarjatuotannon ansiosta kynä voitiin tehdä erittäin halvalla. Esimerkiksi Britanniassa ensimmäiset kuulakärkikynät olivat maksaneet 55 shillinkiä, kun BiC-kynä maksoi vain yhden shillingin. 
BiC Cristal -kynää valmistetaan edelleen. Vuosikymmenten aikana malliin on tehty vain pieniä muutoksia. Vuoteen 2006 mennessä sitä oli valmistettu 100 miljardia kappaletta.
Johnson

Johnson on Yhdysvaltain toiseksi yleisin sukunimi. Vuonna 1990 oli 0,81 prosenttia Yhdysvaltain väestöstä Johnsoneita. Nimi on yleinen myös muissa englanninkielisissä maissa. Johnson on myös usean tuotemerkin ja yrityksen nimi Yhdysvalloissa. 
Varsinkin Ruotsissa ja Suomessa nimi esiintyy myös kirjoitettuna Johnsson.
Wonder Mike

Wonder Mike (oik. Michael Anthony Wright, s. 30. huhtikuuta 1957) on yhdysvaltalainen hip hop -muusikko. Hän on osa yhtyettä nimeltä The Sugarhill Gang. Sugarhill Gang nousi Yhdysvaltain ja koko maailman tietoisuuteen noustessaan vuonna 1979 Yhdysvaltain pop-listan sijalle 36 kappaleellaan Rapper's Delight.
Carl Carlson (kuvitteellinen henkilö)

Carl Carlson on kuvitteellinen henkilö yhdysvaltalaisessa animaatiosarjassa "Simpsonit". Hahmon ääninäyttelijänä oli pitkään Hank Azaria. Carl on Homer Simpsonin ja Lenny Leonardin työtoveri Springfieldin ydinvoimalassa, yksi Moen baarin vakioasiakkaista ja Lennyn paras ystävä. Carl on afroamerikkalainen, jolla on maisterin tutkinto ydinfysiikassa. Carl nähdään käytännössä aina yhdessä Lennyn kanssa, kun taas Lenny saattaa esiintyä tarinoissa myös yksinään. Carlin ensiesiintyminen oli sarjan 1. tuotantokauden jaksossa ”Vakoilukamera”.
Alkaen 32. tuotantokauden alusta Carlin uudeksi ääninäyttelijäksi tuli Alex Désert, koska valkoihoisten näyttelijöiden ei enää haluttu ääninäyttelevän ei-valkoisia hahmoja "Simpsoneissa".
Carl on tai on ollut naimisissa, sillä hän kertoi aikovansa antaa Super Bowl -sormuksen vaimolleen hääpäivälahjaksi. Carlin vaimo tai tyttöystävä nähtiin Homerin parisuhdekurssilla 5. tuotantokauden jaksossa ”Onnistuneen avioliiton salaisuudet”. 24. kauden jakson ”Vilpillinen viikinki” mukaan Carl kasvoi Islannissa. Carlin adobtiovanhemmat ovat kotoisin Islannista. Carl oli vähän aikaa Homerin esimiehenä 21. kauden jaksossa ”Liitto repeilee”.
Carl on yleensä joviaali, mutta turhautuu välillä Lennyn typeryydestä ja huomauttelee siitä töykeästi. Hän on toisaalta itsekin lähes yhtä hölmö kuin Lenny ja Homer. Varsinkin uudemmissa jaksoissa Lennyllä on palvova suhtautuminen Carliin, kun taas Carl suhtautuu heidän ystävyyteensä hieman arkisemmin. Joskus sarjassa on vihjailtu humoristisesti, että Lenny ja Carl olisivat homoseksuaaleja rakastavaisia, mutta tätä ei ole koskaan vahvistettu, ja lisäksi Carl on toisinaan kuvattu myös naistenmiehenä.
Prahan metro

Prahan metro () on Tšekin pääkaupungissa Prahassa toimiva metrojärjestelmä.
Prahan metro koostuu kolmesta linjasta. Niitä edustavat kartoissa ja merkeissä vihreä (linja A), keltainen (linja B) ja punainen (linja C) väri. Asemia on yhteensä 61, ja linjojen yhteenlaskettu pituus on 65,2 kilometriä. Lähitulevaisuudessa metroa on myös tarkoitus laajentaa uudella sinisellä D-linjalla.
Prahan metron rakennustyöt käynnistyivät 9. elokuuta 1967 ja linja C aloitti toimintansa 9. toukokuuta 1974. Loput linjat valmistuivat vuosina 1978 ja 1985. Metroa käyttää vuosittain yli 589 miljoonaa matkustajaa.
Kirišin piiri

Kirišin piiri () eli Kirišin kunnallinen piiri on vuonna 1931 perustettu hallintopiiri Leningradin alueella, Venäjällä. Alue sijaitsee Olhavajoen keskivaiheilla ja sen pinta-ala on 304,5 neliökilometriä (3,6 % Leningradin alueen pinta-alasta). Kirišin piirin etäisyys Pietariin on 115 kilometriä. Asukkaita on 66 800, joista alueen hallinnollisessa keskuksessa, Kirišin kaupungissa, 55 000 ja Budogoštšin kaupunkityyppisessä taajamassa 3 500. Kylissä asuvia on 8 000.
Alueella on öljynjalostus- (Kirishinefteorgsintez), kemian-, biokemian-, puunjalostus-, elintarviketeollisuutta. Olhavajoessa on sähkövoimalaitos nro. 19. Alueella on myös maanviljelyä ja karjataloutta.
Kadotettujen kuningatar (elokuva)

Kadotettujen kuningatar ("Queen of the Damned") on vuonna 2002 ensi-iltansa saanut vampyyrielokuva. Elokuva pohjautuu Anne Ricen samannimiseen romaaniin. Elokuvan on ohjannut Michael Rymer. Elokuva sisältää Kornin sekä Disturbedin säveltämiä kappaleita.
Juoni.
Kadotettujen kuningatar kertoo vampyyri Lestatista, joka on uinunut viimeksi kuluneet 100 vuotta. Herättyään 2000-luvulle hän aloittaa uransa rockyhtyeen laulajana. Hänen laulunsa herättää henkiin kaikkien vampyyrien esiäidin, Akashan. Elokuva ei ole täysin Vampyyrikronikoiden mukainen.
Pichi Pichi Pitch

Pichi Pichi Pitch (, tunnetaan myös lisänimellään Mermaid Melody) on Pink Hanamorin ja Michiko Yokoten yhdessä luoma anime- ja mangasarja. Se sisältää taikatyttöjä, huumoria, romantiikkaa ja musiikkia. Sarjasta on luotu alkujaan 7 mangapokkaria ja 91 animejaksoa. Pichi Pichi Pitchissä viholliset kukistetaan laulamalla mikrofoniin Pichi Pitch -äänillä.
Juoni.
Sarjan päähenkilö on 13-vuotias Pohjoisen Tyynenmeren vaaleanpunainen merenneitoprinsessa Lucia. Hän on pelastanut noin seitsemän vuotta aikaisemmin pojan hukkumasta ja antanut tälle "Merenneidon Kyyneleeksi" kutsutun helmensä, jotta tämä säilyisi hengissä. Nyt Lucian täytyy hakea helmensä takaisin, sillä muuten hän ei voi osallistua 14-vuotisseremoniaansa, jossa merenneidot vihitään aikuisiksi. 
Lucia muuttaa itsensä sieväksi ihmistytöksi ja elää "isosiskonsa" Nikoran kanssa kylpylähotellissa helmeään etsien. Hän tapaa Kaito-nimisen surffaripojan rannalla ja tunnistaa tämän pelastamakseen pojaksi. Koska ihmishahmoinen Lucia ja merenneito-Lucia eivät juuri muistuta toisiaan, Kaito ei tunnista Luciaa. Lucia ja Kaito päätyvät myöhemmin samalle luokalle, ja Lucia rakastuu Kaitoon. Kaito rakastaa kuitenkin vain hänet pelastanutta merenneitoa. Lucia haluaisi kertoa pojalle oikean henkilöllisyytensä, mutta hän ei voi tehdä sitä vaarantamatta omaa henkeään: jos ihmiseksi naamioitunut merenneito kertoo ihmiselle totuuden itsestään, hän muuttuu meren vaahdoksi. Niinpä merenneito-Lucia vihjailee Kaitolle: "Etsi minut!". 
Lucia ei kuitenkaan ole ainoa vedenelävä, joka tavoittelee Kaiton hallussa olevaa helmeä: meren pohjassa asustaa neljä naispuolista vesidemonia, jotka palvelevat keskuudessaan asuvaa Gaitoa. Vesidemonit haluavat peittää koko maailman pahuudella, joten he yrittävät vangita kaikki seitsemän merenneitoprinsessaa ja näiden helmet. Jos merenneitoprinsessat löytäisivät toisensa helmineen, he voisivat herättää yhdessä valtamerten jumalattaren, Aqua Reginan, joka puolestaan voisi estää pahuutta nousemasta valtaan. Lucia saa vähitellen tietää vesidemonien juonista, ja onnistuu lopulta saamaan helmensä takaisin pelastaessaan Kaiton ja helmen vesidemonin kynsistä. 
Merenneitoprinsessojen uusi kyky on muuntautua helmiensä voimalla kauniiksi show-asuisiksi laulajattariksi, jotka kukistavat viholliset laulamalla mikrofoniinsa, E-Pichiin, joka moninkertaistaa heidän kauniit äänensä.
Sarjan henkilöitä.
Muita hahmoja toiselta tuotantokaudelta.
Samat, kuin ykköskaudelta plus nämä:
NES 2

NES 2 (tunnetaan myös nimillä "NES-101" ja "NES Top Loader") on uudelleensuunniteltu versio Nintendon alkuperäisestä Nintendo Entertainment System -pelikonsolista. NES 2 julkaistiin Yhdysvalloissa vuonna 1993 ja maksoi 49,99 Yhdysvaltain dollaria. Laite on ulkoisesti samankaltainen Japanissa samoihin aikoihin julkaistun AV Family Computerin kanssa mutta eroaa siitä teknisissä yksityiskohdissa.
NES 2.
NES 2:n laitteisto on pääasiassa sama kuin aikaisemmassa konsolissa. Ensimmäinen ja tärkein muutos aiempaan versioon nähden on kasettiluukun siirto laitteen päälle, sillä NES:ssä kasetin asettaminen laitteeseen on hankalaa. Toinen muutos on laitteen muotoilu; sekä ohjain että konsolin kotelo ovat saaneet uuden ulkoasun. Ohjaimet on tehty muistuttamaan Super Nintendo Entertainment Systemin ohjaimia, ollen kulmistaan pyöristettyjä ja käteen sopivampia. Myös Reset- ja Power-painikkeet on siirretty, ja ne sulautuvat nyt laitteen ulkoasuun.
NES 2 ei parannuksistaan huolimatta menestynyt kaupallisesti. Laitteen päällä oleva kasettiluukku ei toiminut hyvin NES-kasettien kanssa. Ne rupesivat usein tärisemään luukussa, mikä aiheutti grafiikkavirheitä tai jopa pelin kaatumisen. Grafiikat olivat hiukan tummemmat edeltävään malliin verrattuna. Heikkolaatuinen sisäinen RF-modulaattori sekä erillisten komposiittivideo- ja ääniliitäntöjen puute vaikuttivat pelien ilmiasun laadukkuuteen. NES 2 myös julkaistiin varsin myöhäisessä vaiheessa, sillä useat kuluttajat olivat jo siirtyneet pelikonsoleiden neljänteen, 16-bittiseen, sukupolveen.
AV Family Computer.
AV Family Computer on uudelleensuunniteltu versio Nintendon alkuperäisestä Family Computer -pelikonsolista. Laite julkaistiin Japanissa 1990-luvun alussa. Nintendo itse kutsui laitetta pelkästään Family Computeriksi edeltäjänsä mukaan, mutta käyttäjät nimesivät sen AV Famicomiksi tai "uudeksi Famicomiksi" erottaakseen sen alkuperäisestä.
AV Famicom suunniteltiin parantamaan kaksi vakavaa suunnitteluvirhettä, jotka ilmenivät Famicomissa. Famicomin taakse pysyvästi kiinnitetyt ohjaimet korvattiin jo NES:ssä käytössä olleilla irrotettavilla ohjaimilla. Nintendo kuitenkin poisti ohjaimista alkuperäisen Famicomin toisessa ohjaimessa "Start"- ja "Select"-painikkeiden kohdalla sijainneen mikrofonin. Mikrofoni oli alun perin lisätty toiseen ohjaimeen peleihin tehtävien lisäominaisuuksien vuoksi, mutta loppujen lopuksi mikrofonia käytettiin vain harvassa pelissä. 
Famicom myös käytti videoliitännöissä vain RF-modulaattoria. 1990-luvun alussa monissa japanilaisissa televisioissa oli komposiittivideosisääntulot. Tästä syystä Famicomin RF-modulaattori vaihdettiin komposiittivideo- ja ääniliitäntöihin. Tämä oli suurin ero NES 2:n ja AV Famicomin välillä, sillä NES 2:ssa oli vain RF-modulaattoriliitäntä, vaikkakin alkuperäisessä NES:ssä oli myös komposiittiulostulo.
Gumball 3000

Gumball 3000 on vuosittainen 3 000 mailin (noin 4 900 kilometrin) pituinen julkisuuden henkilöiden suosima autokisa, jonka reitti kulkee yleisillä teillä läpi useiden maiden ja maanosien.
Historia.
Ensimmäisen Gumball 3000 -kisan järjesti Maximillion Cooper vuonna 1999. Gumball 3000 ei ole vakavamielinen autokilpailu. Sen henkeen kuuluu juhlimista ja hauskanpitoa välietapeilla. Kisaan on otettu osaa mitä erikoisimmilla autoilla vuosien saatossa, vaikkakin suurin osa osanottajista ajaa reitin läpi normaaleilla urheiluautoilla. Kilpailun tapa juontaa juurensa 1970-luvulla Yhdysvalloissa itärannikolta länsirannikolle ajetusta Cannonball-kilpailusta. Gumballissa ei ole virallisia voittajia, mutta kisan päätteeksi jaetaan palkinto parhaasta Gumball-hengestä. 
Viranomaiset ovat joutuneet toistuvasti puuttumaan osallistujien ylinopeuksiin ja muihin tieliikennerikkomuksiin. Lähes joka vuosi kisassa on tapahtunut myös vakavia ulosajoja. Vuosina 2001, 2006 ja 2013 Gumballin reitti on kiertänyt myös Suomen läpi.
Kisoista on koottu samanniminen televisiosarja lukuun ottamatta varhaisimpia kisoja. Suomessa sarjaa alettiin näyttää vuonna 2008 Jim-kanavalla nimellä "Gumball-ralli". Myös Jackass-ohjelman erikoisjaksossa nähtiin Jackass-ryhmä vuoden 2001 Gumball 3000 -kisan tunnelmissa. "F1 Racing" -lehden mukaan entinen F1-mestari Damon Hill on myös osallistunut Gumball 3000 -kisaan uransa jälkeen. Suomalainen miljonääri Jussi Salonoja osallistui kilpailuun vuonna 2007. Vuosina 2011, 2012 ja 2013 Duudsonit olivat mukana Gumballissa. Vuonna 2013 mukana oli useita suomalaisia tiimejä: #76 @team76fi Ferrari 458 spiderilla, #67 Black Bull Power Team; Mika Kosolan ja Harri Hakalan entisöimällään vuoden 1967 Shelby GT500:lla, sekä #110 Rähinä Records -artistit Elastinen, Timo Pieni Huijaus ja Uniikki autonaan Porsche Panamera. Vuoden 2014 kisa ajetaan Miamista Ibizalle ja siihen osallistui tiettävästi Suomesta ainakin #76 @team76fi.
2015 rallissa oli mukana Suomesta #8 TeamTaxi, johon kuuluivat rap-artistit Mikael Gabriel ja Musta Barbaari sekä Esko Seppänen ja Left Foot. Tiimi ajoi Volvo-merkkisellä taksilla. 
Vuoden 2007 Gumball 3000 -rallissa tapahtui kahden sivullisen hengen vaatinut onnettomuus Makedoniassa. Nainen ja hänen autoa ajanut 67-vuotias miehensä kuolivat Gumballiin osallistuneen Porschen törmättyä pariskunnan Volkswagen Golf -henkilöautoon. Raporttien mukaan Porsche ajoi onnettomuuden sattuessa väärällä kaistalla 200 km/h:n tuntinopeudella alueella, jossa oli 60 km/h:n nopeusrajoitus. Onnettomuudessa osallisina olleet kaksi brittiläistä Gumball-kilpailijaa saivat vain vähäisiä vammoja. Miehet jäivät pakoyrityksestä huolimatta Makedonian poliisin pidättämiksi. Toinen miehistä yritti myöhemmin paeta maasta yksityislentokoneellaan.
Ralli keskeytettiin onnettomuuden vuoksi.
Lee Peltier

Lee Peltier (s. 11. joulukuuta 1986 Liverpool) on englantilainen jalkapalloilija, joka edustaa Englannin ykkösliigassa pelaavaa Huddersfield Townia. Peltier pelaa sekä puolustajan että keskikenttäpelaajan paikalla.
Peltier pelasi Liverpoolin organisaatiossa vuosina 2004–2008. Hän teki debyyttinsä edustusjoukkueessa Mestarien liigan ottelussa Maccabi Haifaa vastaan vuonna 2006. Vuonna 2007 hän oli lainalla Hull Cityssä ja Yeovil Townissa. Vuonna 2008 hän siirtyi Yeovil Townin joukkueeseen ja seuraavana vuonna Huddersfield Towniin.
Maria Lundqvist

Maria Lundqvist (s. 14. lokakuuta 1963) on ruotsalainen näyttelijä. Lundqvist on kotoisin Hälsöstä, Göteborgin läheltä. 
Lundqvist kouluttautui Göteborgin teatterikoulussa ja on ollut sen jälkeen kiinnitettynä Göteborgin kaupunginteatterissa, Backateaternissa ja Folkteaternissa. Hän tuli tunnetuksi varsinkin lasten keskuudessa roolistaan poliisikonstaapelina ruotsalaisessa joulukalenterissa vuonna 1994.
Hänen roolihahmonsa Sally oli suuri menestys samannimisessä televisiosarjassa vuonna 1998. Lundqvist on ollut mukana musikaaleissa ja muutamassa elokuvassa. Vuonna 2006 hänet palkittiin Signen roolista elokuvassa "Äideistä parhain" parhaan naispääosan esittäjänä sekä Ruotsin elokuvainstituutin Guldbagge- että suomalaisten Jussi-palkinnolla.
Craig Lindfield

Craig Lindfield (s. 7. syyskuuta 1988 Wirral, Englanti) on englantilainen jalkapalloilija, joka siirtyi toukokuussa 2013 Conference Premier -sarjan Chesteriin. Hän pelaa hyökkääjänä
Lindfield oli joukkueensa parhaimmistoa, kun Liverpoolin nuorisojoukkue voitti nuorten FA Cupin vuonna 2006. Lindfield teki turnauksessa seitsemän maalia. Kesällä 2006 Lindfield valmistui Liverpoolin nuorisoakademiasta. 22. heinäkuuta 2006 Lindfield teki debyyttinsä Liverpoolin edustusjoukkueessa harjoitusottelussa Crewe Alexandraa vastaan. Ottelussa Craig teki joukkueen 1–0 voittomaalin.
Lindfield ei pystynyt murtautumaan Liverpoolin kokoonpanoon ja pelasi lainalla Notts Countyssa, Chester Cityssä, AFC Bournemouthissa ja Accrington Stanleyssa. Hän siirtyi joulukuussa 2009 Macclesfield Towniin ja heinäkuussa 2010 Accrington Stanleyyn, josta hän vaihtoi toukokuussa 2013 Chesteriin.
Sinfonia nro 8 (Schubert)

Franz Schubertin kahdeksatta sinfoniaa h-molli (D. 759) nimitetään "Keskeneräiseksi" (). Schubert aloitti teoksen säveltämisen vuonna 1822 mutta sävelsi vain kaksi ensimmäistä osaa valmiiksi. Sinfonian scherzo on olemassa lähes valmiina pianopartituurina mutta vain kaksi sivua orkestroituna. 
Säveltäjä Dvorak piti teosta, samoin kuin Schubertin yhdeksättä, Beethovenin veroisena sinfoniana. Kapellimestari Hannu Lintu on sanonut Schubertin kahdeksannen olevan "valtava esikuva romanttiselle sinfonialle". 
Sinfonian käsikirjoitus joutui Schubertin läheisen ystävän, Grazissa asuneen Anselm Hüttenbrennerin haltuun ja unohtui tämän arkistoon vuosikausiksi. Vuonna 1860, yli 30 vuotta Schubertin kuoleman jälkeen, Josef Hüttenbrenner kirjoitti Wienin musiikinystävien seuran konserttien johtajalle Johann Herbeckille, että hänen veljensä kokoelmissa on muuan sinfonia, ja ehdotti sitä esitettäväksi. Teoksen kantaesitys oli Wienissä Herbeckin johdolla vasta vuonna 1865. Siitä lähtien "Keskeneräinen sinfonia" on ollut yksi Schubertin suosituimmista sävellyksistä.
Schubertilla on myös muita keskeneräisiä sinfonioita (7., 10. sinfoniat). Joissakin lähteissä h-molli-sinfoniasta käytetään numeroa 7.
Vuonna 1928, jolloin tuli kuluneeksi sata vuotta Franz Schubertin kuolemasta, yhdysvaltalainen levy-yhtiö Columbia Records ilmoitti järjestävänsä sävellyskilpailun kahden mahdollisimman sopivan lisäosan saamiseksi "Keskeneräiseen sinfoniaan". Tästä puhkesi vastalauseiden myrsky kautta musiikkimaailman, ja monet johtavat musiikkimiehet katsoivat, että kyseessä oli suorastaan pyhäinhäväistys. Columbia-yhtiö päätti muuttaa kilpailun sääntöjä siten, että kilpailevien teosten tuli olla sävellettyjä Schubertin henkeen ja edesmenneen mestarin muistoa kunnioittaen. Palkinnon voitti ruotsalainen Kurt Atterberg kuudennella sinfoniallaan.
Jorge Martínez

Jorge Martínez Salvadores, "Aspar" (s. 29. elokuuta 1962 Alzira, Espanja) on espanjalainen entinen ratamoottoripyöräilijä. Hän voitti uransa aikana kaikkiaan neljä maailmanmestaruutta ja 37 osakilpailua kaikki luokat mukaan lukien. Maailmanmestaruuksistaan kolme ja osakilpailuvoitoistaan 22 hän voitti 80-kuutioisissa ja loput 125-kuutioisissa. Hänen 80 ksm:n saavutuksensa ovat myös luokan ennätykset. Martínez on historian viimeinen kuljettaja, joka on pystynyt voittamaan kaksi ratamoottoripyöräilyn maailmanmestaruutta samana vuonna. Hän teki sen 1988, jolloin hän voitti kolmannen kerran 80-kuutioisten ja ainoan kerran 125-kuutioisten maailmanmestaruuden.
Nykyisin Martínez pyörittää 125-kuutioisissa ja 250-kuutioisissa olevaa itse perustamaansa Master Aspar -tallia, jossa se ajaa Aprilian tehdaspyörillä.
Stephen Darby

Stephen Mark Darby (s. 6. lokakuuta 1988 Liverpool) on englantilainen jalkapalloilija, joka edustaa Englannin kakkosliigassa pelaavaa Bradford Cityä. Hän on pelipaikaltaan puolustaja.
Darby on valmistunut Liverpoolin nuorisoakatemiasta ja oli myös nuorisojoukkueen kapteeni, kun Liverpool voitti nuorten FA Cupin vuonna 2006. Hän pelasi vuosien 2006–2012 aikana Liverpoolissa vain yhden Valioliiga-ottelun, mutta kävi lainalla Swindon Townissa, Notts Countyssa ja Rochdalessa. Kaudeksi 2012–2013 Darby siirtyi Bradford Cityyn.
ASEM

ASEM (Asia–Europe Meeting) on joka toinen vuosi järjestettävä Aasian ja Euroopan päämiesten välinen huippukokous. ASEM:ssa on edustettuna 30 Euroopan unionin maata, 19 Aasian maata ja kaksi maata Oseaniasta. Myös Euroopan unioni (EU) ja Kaakkois-Aasian maiden yhteistyöjärjestö (ASEAN) ovat edustettuina ASEM:ssa.
ASEM:n pääkomponentit, eli kolme pilaria ovat:
Jäsenet.
ASEM:n muodostavat 53 osakasta eli 51 maata sekä edustus Euroopan unionista (EU:sta) ja Kaakkois-Aasian maiden yhteistyöjärjestöstä (ASEAN:sta). Jäsenmaat ovat (sulkeissa liittymisvuosi):
EU liittyi jäseneksi vuonna 1996 ja ASEAN 2008.
Revontultentie

Revontultentie (, , ) on yhteispohjoismainen matkailutie Suomen, Ruotsin ja Norjan alueella Perämeren ja Norjanmeren välillä. Reitin kokonaispituus on noin 620 kilometriä. Se alkaa Torniosta ja seurailee Tornion- ja Muonionjokea ja Könkämäenoa, eli käytännössä valtatietä 21, Kilpisjärvelle valtakunnanrajalle, josta se jatkuu Norjan Eurooppatie 8:a pitkin Tromssaan. Toisen osan tien eteläpäästä muodostaa vastaava reitti Tornionjoen toisella puolella Ruotsissa nimellä "Norrskensvägen". Sen reitti kulkee pitkin Riksväg 99:ää Haaparannalta Ruotsin Kaaresuvantoon ja siitä Suomen puolelle. Tie ylittää pohjoisen napapiirin Suomen puolella Pellon Juoksengissa ja Ruotsin puolella Ylitornion Juoksengissa.
Reitti on saanut virallisen matkailutien statuksen Suomessa vuonna 2002. Interreg-rahoituksella on vuodesta 2004 lähtien kehitetty matkailutien informaatiota ja viitoitusta sekä toteutettu rajanylityspaikkojen maisemointia.
Stanisław Moniuszko

Stanisław Moniuszko (5. toukokuuta 1819 Ubiel, Minskin kuvernementti – 4. kesäkuuta 1872 Varsova, Puola) oli puolalainen säveltäjä, jonka merkittävää tuotantoa ovat erityisesti oopperat.
Elämä.
Moniuszko syntyi Ubielissa lähellä Minskiä. Hän kiinnostui musiikista varhain ja aloitti vuonna 1837 Berliinissä sävellys- ja kuoronjohto-opinnot Karl Rungenhagenin johdolla. Berliinistä palattuaan hän sai urkurinviran Vilnassa.
Moniuszko teki elämänsä aikana useita matkoja Pietariin. Hän antoi myös opetusta César Cuille. Moniuszko kuoli Varsovassa, ja hänet haudattiin Powązkin hautausmaalle. 
Tuotanto.
Moniuszkon tuotantoon kuuluu sadoittain Puolan laulukirjallisuuden parhaimmistoon kuuluvia lauluja, ensimmäiset kirjailija Adam Mickiewiczin runoihin. Moniuszkon tunnetuimpia lauluja on Prząśniczka, suomeksi 'Kehrääjä'. Lisäksi hänen tuotantoonsa kuuluu muun muassa balettimusiikkia, pianokappaleita 
 ja puolankielisiä oopperoita, kuten "Straszny dwór" (Kummituskartano/Henkien talo, 1864) ja "Halka" (1847). 
Kaksi jousikvartettoaan hän sävelsi opiskeluaikana (1837—1839, painettu 1909), ja ne ovat siten vielä tyylillisesti kehittymättömiä. Ensimmäisen kvarteton kolmas osa perustuu valssin ja masurkan yhdistelmään, ja sen finaalissa, "Un ballo campeste" ('Maalaistanssi'), hän on käyttänyt puolalaista hayduk-tanssia.
Desembarco del Granman kansallispuisto

Desembarco del Granman kansallispuisto on kansallispuisto Kuuban kaakkoisosassa. Vuonna 1986 perustettu suojelualue valittiin UNESCOn maailmanperintöluetteloon vuonna 1999. Kansallispuiston pinta-ala on 32 576 hehtaaria, josta 26 180 hehtaaria on maata ja loput merialuetta.
Kansallispuiston nimi "Desembarco del Granma" ("Granman maihin laskeminen") tulee siitä, että Fidel Castron kapinallisten alus "Granma" laskeutui maahan tällä seudulla.
Kansallispuisto sijaitsee Sierra Maestra -vuoriston länsiosassa ja koostuu merellisistä terasseista, jotka kohoavat maalla aina 360 metrin korkeuteen.
Luonto.
Desembarco del Granman kasvistoon kuuluu yhteensä 512 lajia, joista noin 60% on kotoperäisiä.
Alueen eläinlajeista peräti 90,9% matelijoista ja 85,7% sammakkoeläimistä on endeemisiä. Puistossa asuu myös monia uhanalaisia eläinlajeja, kuten manaatti ja kuubanviiriäiskyyhky.
Kansallispuiston vesissä on hyvin säilyneitä koralliriuttoja. Näissä kirkkaissa vesissä voi tavata valekarettikilpikonnia, liemikilpikonnia, karettikilpikonnia. Alueella on myös jättiläiskotiloyhdyskuntia.
Wilhelm Kienzl

Wilhelm Kienzl (17. tammikuuta 1857 – 19. lokakuuta 1941) oli itävaltalainen säveltäjä, pianisti ja kapellimestari. 
Wilhelm Kienzl syntyi Waizenkirchenissä Ylä-Itävallassa ja muutti vuonna 1860 perheineen Graziin. Hän opiskeli musiikkia Grazissa, Prahassa, Leipzigissa, Wienissä sekä Weimarissa Franz Lisztin johdolla. 1870-luvulta lähtien Kienzl kierteli pianistina ja kapellimestarina ympäri Eurooppaa. Vuonna 1917 hän muutti Wieniin.
Kienzlin ensimmäinen vaimo oli Lili Hoke, joka kuoli Wienissä vuonna 1919. Vuonna 1921 Kienzl meni uusiin naimisiin Henny Bauerin kanssa, joka sanoitti säveltäjän kolme viimeistä oopperaa. 
Wilhelm Kienzlin tuotantoon kuuluu muiden muassa oopperoita, kamarimusiikkia, pianokappaleita ja vokaalimusiikkia.
Si tú te vas

Si tú te vas on espanjalaislaulaja Enrique Iglesiasin ensimmäiseltä, hänen omaa nimeään kantaneelta albumilta, julkaistu single. Kyseessä on Iglesiaksen ensimmäinen singlejulkaisu.
Single sisälsi alkuperäisen version lisäksi italiankielisen version kappaleesta.
Viñalesin laakso

Viñalesin laakso on karstivajoama Kuuban luoteisosassa. Laakso sijaitsee lähellä Viñalesin kaupunkia Pinar del Ríon provinssissa Sierra de los Organos -vuoristossa.
Tupakkaa ja muita viljelytuotteita kasvatetaan laakson pohjalla perinteisin keinoin. Koska mekaaniset viljely- ja sadonkorjuumenetelmät heikentävät tupakan laatua, käytetään edelleen ikivanhoja menetelmiä, kuten eläimiä työjuhtina. Rehevä maisema on luonteeltaan pitkälti maaseutumaista. Suurin osa tasangolla sijaitsevista rakennuksista on yksinkertaisia, rakennettu paikallisista ja luonnonmateriaaleista ja niitä käytetään koteina tai perheviljelminä. Pääkadullaan sijaitseva Viñalesin kylä on säilyttänyt alkuperäisen asemakaavansa ja monia mielenkiintoisia esimerkkejä siirtomaa-ajan arkkitehtuurista, enimmäkseen yksikerroksisia puutaloja, joissa on kuisti. Laaksossa kehittynyt kulttuuri on synteesi alkuperäiskansojen, espanjalaisten valloittajien ja afrikkalaisten orjien, jotka aikoinaan työskentelivät tupakkaplantaaseilla, panoksista. Erinomainen esimerkki tästä on peltotyöläisen (veguero) musiikki, jonka pääasiallinen tulkki oli Benito Hernández Cabrera (tunnetaan nimellä Viñalero). Myös perinteiset käsityöt kukoistavat täällä. Kuubalaiset samastuvat vahvasti Viñalesin laaksoon sen kauneuden ja historiallisen ja kulttuurisen merkityksen vuoksi. Kuvataiteessa useat taiteilijat ovat muokanneet laakson Karibian maiseman symboliksi.
Laaksoa reunustavilla kukkuloilla on useita luolia. Laakson pohjalta nousee kupolinmallisia, jopa 300 m korkeita kalliota, joita paikalliset kutsuvat nimellä 'mogotes'.
Viñales on merkittävä matkailukohde, jonne ihmiset tulevat vaeltelemaan ja kalliokiipeilemään. Sinne on merkitty yli 800 kiipeilyreittiä.
Vuonna 1999 laakso valittiin UNESCOn maailmanperintökohteeksi kulttuurimaisemana.
Heinkel He 51

Heinkel He 51 oli saksalainen Heinkelin 1930-luvulla suunnittelema ja valmistama kaksitasoinen hävittäjälentokone, joka oli Luftwaffen palveluskäytössä vuosina 1935–1942 erilaisissa tehtävissä.
Koneen He 49a -prototyyppi lensi ensi kerran marraskuussa 1932. Tyypistä tuli Luftwaffen ensimmäisiä varustelutilauksia. He 51A -malli otettiin palveluskäyttöön huhtikuussa 1935. Tyyppi oli muun muassa Francisco Francon joukkoja Espanjan sisällissodassa tukeneen Legion Condorin käytössä, muttei menestynyt tasavaltalaispuolen neuvostoliittolaisia, uudempaa suunnittelunäkemystä edustaneita hävittäjiä vastaan. He 51:tä käytettiin siksi hyökkäyksiin maakohteita vastaan, hävittäjäroolin jäädessä Messerschmitt Bf 109:lle, joka korvasi vuodesta 1938 alkaen Luftwaffen käytössä olleet He 51:t. Tyyppiä käytettiin kuitenkin vuoteen 1942 saakka koulukoneena.
He 51 -koneesta kehitettiin He 52- ja He 51W -koneet.
RNA-interferenssi

RNA-interferenssi (lyhenne RNAi) on solubiologiassa tunnettu mekanismi, joka hiljentää tietyn geenin ilmenemisen eliön ilmiasussa (geeniekspressio). Tutkimuksissa on havaittu, että geenin sekvenssiä vastaava, lyhyt synteettinen kaksijuosteinen RNA voi laukaista geenin lähetti-RNA:n pilkkoutumisen, joten geenin ilmeneminen keskeytyy. Ilmiö on luonnollinen ja perustuu todennäköisesti aitotumallisten eliöiden suojautumiseen ulkopuolisilta taudinaiheuttajilta, dsRNA-viruksilta, ja geeniekspression hallitsemiseen. 
Ilmiö huomattiin vuonna 1998. Vuonna 2002 Science-lehti valitsi RNA:n hiljentämisen vuoden läpimurroksi, ja jotkut tutkijat uskovat sen olevan suurin edistys terveydenhuollossa sitten antibioottien keksimisen, mikäli ilmiötä osataan tulevaisuudessa kohdentaa tarkoin säätelemään ihmisten geenejä. Vuoden 2006 lääketieteen Nobel-palkinto annettiin kahdelle tutkijalle, Andrew Firelle ja Craig Mellolle, jotka löysivät kokeissaan RNA-interferenssiksi kutsutun mekanismin.
Geenin hiljentäminen.
dsRNA:han sitoutuu RNAasi III:a muistuttava entsyymi, joka pilkkoo dsRNA:n 20–25 emäsparin pituisiksi osasiksi, siRNA:ksi. Osat muodostavat kompleksin nimeltä RISC ("RNA-induced silencing complex" eli RNA:n indusoima vaimentamiskompleksi) muiden proteiinien kanssa. Juosteet eroavat toisistaan kompleksissa ja RISC aktivoituu. Aktivoituneen RISC:n sisältämä ssRNA pariutuu kohdegeenin mRNA:n kanssa. Syntynyt kaksinauhainen mRNA pilkotaan ja geenin ilmentäminen estyy.
Noin 21–25 nukleotidia pitkä, 1-säikeinen miRNA ("micro RNA") hiljentää myös geenin. Se poikkeaa siRNA:sta mm. seuraavin osin: 
Geenin "knockdown".
RNAi:ta on käytetty tutkittaessa geenien toimintaa malliorganismeissa. Geenin dsRNA:ta on siirretty soluun tai organismiin, jossa se yleensä RNAi:n avulla aiheuttaa koodattavan proteiinin tuoton vähenemistä. Tällä tavalla voidaan tutkia proteiinin roolia ja toimintaa. Koska RNAi ei kuitenkaan täysin poista geenin ekspressiota, tekniikkaa kutsutaan "knockdowniksi" erotukseksi "knockoutista", joka on menetelmä, jossa geenin ekspressio on estetty poistamalla tai tuhoamalla geenin DNA-sekvenssi.
Kana (rap-artisti)

Kana (oik. Marianna Elisabeth Alanen, s. 8. joulukuuta 1977) on suomalainen rap- ja poplaulaja sekä juontaja.
Ura.
Laulu-ura.
Kana otti osaa Popstars-kilpailuun, jonka seurauksena Edel Records -levy-yhtiö teki sopimuksen Kanan kanssa. Esikoislevy "wRAP" julkaistiin 30. toukokuuta 2003. Ennen albumin julkaisua julkaistiin single ”Kontti Norjaan”. Myöhemmin julkaistiin toinen single ”Sanamainari”. 
Vuonna 2005 julkaistiin uudet popahtavat singlet ”Sähkövirtaa” ja ”Tulen aina takaisin”. Uutta tyyliä edusti myös "Suurin pudottaja" -TV-sarjan tunnusmusiikkina toiminut ”Saan kaiken muuttumaan”. Toinen albumi "Tulen aina takaisin" julkaistiin 2007.
Kana on usein soolotuotannon kappaleiden sanoittamisessa käyttänyt tekijänimenä Kana C.
Lisäksi Kana on tehnyt sanoituksia Aarne Alligaattorille ja Tea Hiillosteelle. MC Puhuva Pään kappaleessa "Syökää kanaa" Kana toimii taustalaulajana ja sanoittajana.
Radio ja televisio.
Vuoden 2003 kesällä Kana sai YleX:ään oman ohjelman "Kanalasta kajahtaa". Alun perin ohjelma painottui rap- ja R&amp;B-musiikkiin, mutta ajan myötä siitä muotoutui toiveohjelma. Vuosina 2003–2005 Kana juonsi MTV3-kanavan lasten seikkailuohjelma "Skabadabaduuta", sekä vuosina 2003–2011 MTV3:n ja Subtv Juniorin laulupeli "Staraokea". Kanan ääntä kuullaan myös TV- ja radiomainoksissa.
Kana juonsi 1. marraskuuta 2006 aloittanutta lastenkanava Subtv Junioria Tea Hiillosteen sekä Pekka Laukkarisen kanssa. Lisäksi Kana on esiintynyt "Salatut elämät" -sarjassa cameoroolissa syksyllä 2007.
Kana on toiminut vuodesta 2023 ARPA.FI ohjelman juontajana. 
Kodittomat eläimet.
Kana toimii hyväntekeväisyydessä auttamalla kodittomia eläimiä, erityisesti koiria. Kanalla on kaksi Espanjasta adoptoitua rescuekoiraa. Kana toimii vuonna 2011 perustamansa Dog Force One ry:n puheenjohtajana. Yhdistys auttaa hylättyjä eläimiä pääosin Espanjassa. Hyväntekeväisyystyön lisäksi Kana suunnittelee ja valmistaa koirille pantoja, valjaita ja taluttimia. 
Yksityiselämä.
Kana on kahden lapsen äiti. Kesällä 2012 hän synnytti kuolleen tyttövauvan ja 19. syyskuuta 2013 poikavauvan, jonka nimeksi tuli Felix Fox Lennox Wesamaa.
 "Pääartikkeli: Ääninäyttelijäroolit löytyvät omasta luettelostaan."
Filmografia.
Dubbaukset.
Vuosina 2003–2007 Kana toimi Subtv Juniorin esittämän Code Lyokon Aelitan suomenkielisenä äänenä. Vuonna 2004 hänellä oli myös äänirooli televisiosarjassa Kauhulan koulu.
Musa Amer Obaid

Musa Amer Obaid, alkuperäiseltä nimeltään Moses Kipkirui, (s. 18. huhtikuuta 1985 Kenia) on alkujaan kalenjin-heimosta lähtöisin oleva estejuoksija, joka tätä nykyä edustaa Qataria.
Vuonna 2004 Musa Amer Obaid saavutti Ipohissa Aasian nuorten mestaruuden 3 00 metrin estejuoksussa. Kuukautta myöhemmin hän juoksi Grossetossa nuorten MM-hopealle. Ateenan olympialaisissa 19-vuotias Musa Amer Obaid raivasi tiensä finaaliin, jossa sijoittui lopulta neljänneksi varmistaen kalenjin-heimon miesten neloisvoiton.
2005 Helsingin MM-kisoissa hän sijoittui estejuoksussa 9. sijalle ja Monacossa käydyssä ssa seitsemänneksi. 
Vuonna 2006 Musa Amer jäi kiinni testosteroni-dopingista. Hän oli kilpailukiellossa syyskuusta 2006 - syyskuuhun 2008.
Musa Amer Obaid on 180 senttimetriä pitkä ja painaa 64 kilogrammaa. Hänen ennätyksensä 3 000 metrin esteissä on 8.07,18, minkä hän juoksi Ateenan olympiafinaalissa 24. elokuuta 2004.
Malenga

Malenga () on pieni maaseututaajama ja entinen asutushallintoalue Karjalan tasavallan Belomorskin piirin itäisimmässä osassa Venäjällä. Taajama sijaitsee Arkangelin alueen tuntumassa Malenga-joen rannalla 131 kilometriä Belomorskista kaakkoon. Vuonna 1996 siellä oli noin 400 asukasta. Nykyään Malenga kuuluu Suman kuntaan.
Malengan pohjoispuolelta kulkee rautatie Belomorskista Vologdan–Arkangelin radalla olevalle Obozerskajan asemalle. Radalla on taajaman kohdalla Malengan rautatieasema. 
Historia.
Malengan kylä kuului Njuhtšan kuntaan, joka lakkautettiin 1920-luvulla ja liitettiin Sorokan piiriin. Malengan asema perustettiin vuonna 1942.
Malengasta rakennettiin 1950-luvulla laaja kapearaiteinen kolmihaarainen metsärataverkko kohti lounasta. Pisimmillään rata ulottui lähelle Hiisjärveä. Metsärata kuului Karelles-yhtymälle. Se purettiin 1970–1980-luvulla. Radalla käytettiin muun muassa Suomessa Neuvostoliittoon sotakorvauksena 750 mm raideleveydelle valmistettuja kapearaidevetureita..
Saksan demokraattisen tasavallan lippu

Saksan demokraattisen tasavallan lippu otettiin virallisesti käyttöön 7. lokakuuta 1949 Saksan demokraattisen tasavallan (DDR) perustamisen yhteydessä, vaikkakin Neuvostoliiton miehitysvyöhykkeellä lippua oli käytetty epävirallisesti jo aiemmin neuvostoliittolaisten kuitenkin aluksi vastustettua heikoksi mieltämänsä Weimarin tasavallan lipun palauttamista ja asetuttuaan tukemaan keisarillisen Saksan lipun palauttamista jo sota-aikana.
Saksalaiset kommunistit saivat asiassa kuitenkin tahtonsa läpi valitsemalla Weimarin tasavallan värit vuoden 1949 kansankongressissa. Niinpä vuosina 1949–1959 lippu oli samanlainen kuin Saksan liittotasavallan lippu, mutta vuonna 1959 siihen lisättiin DDR:n vaakuna. Viimeisin versio perustui Heinz Behlingin tekemään luonnokseen.
Vuonna 1989 saksalaiset osoittivat mieltään kommunistihallintoa vastaan leikkaamalla vaakunan keskeltä pois, jolloin lippuun jäi reikä. Lippu poistui virallisesta käytöstä vuonna 1990, kun Saksat yhdistyivät jälleen.
Virallisissa yhteyksissä valtiolipun rinnalla liehui tavanomaisesti työväestöä symboloiva punainen lippu. Merellä käytettävä kauppalippu poikkesi vuosina 1959–1973 sijoittelultaan hieman valtiolipusta.
Metallioppi

Metallioppi on materiaalitieteiden osa-alue, jonka kohteina ovat metallien rakenne ja ominaisuudet. Tutkimusmenetelminä käytetään metallografiaa, ainettarikkomatonta ja ainettarikkovaa koestusta ja teoriaan sovelletaan kiinteän olomuodon fysiikkaa. 
Mikrorakennetutkimus ja erityisesti metallien plastista käyttäytymistä ja lujuutta selittävä dislokaatioteoria kehittyi voimakkaasti 1970-luvulla, kun alettiin käyttää elektronimikroskooppia tutkimusvälineenä.
Tietotekniikan kehittymisen myötä on alettu soveltaa myös simulointitekniikoita, esimerkiksi muovaus- ja muokkaus tekniikoiden malleihin alkiomenetelmiä (FEM) ja metalliseosten faasitasapainopiirrosten laskentaan tunnettuja termodynaamisia ominaisuuksia hyödyntäviä malleja.
Metallioppi luo teoreettisen pohjan käytännön sovellusalueille kuten metallurgialle.
Metallioppi liittyy läheisesti moneen muuhun tekniikan alaan. Esimerkiksi murtumismekaniikkaa voidaan soveltaa sekä rakenteiden ja kone-elinten suunnittelussa että näiden vauriotapausten selvittämisessä. Haurasmurtuma on erittäin tärkeä ydinvoimalassa käytettävien hitsattujen teräsrakenteiden turvallisuuden varmistuksessa ja ilmiönä se tunnetaan hyvin metalliopin perusteella.